Firma care a luat banii publici de la primăria lui Florentin Pandele, Star Holiday and Tours, este deținută în acte de un bătrân pe nume Gheorghe Cristian Desculțu, din Turnu Măgurele, dar este condusă de un om de afaceri pe nume Ștefan Grigore.

În vârstă de 72 de ani, Desculțu este socrul lui Ștefan Grigore.

Grigore este patronul agenției de turism Gregory Tour, care opera autocarul cu turiști români căzut într-o prăpastie în Muntenegru în anul 2013. 19 oameni au murit în urma accidentului de atunci.

Ștefan Grigore a fost, vreme de aproape un deceniu, asociat cu Emanuel Gabriel Botnariu, mâna dreaptă a cuplului Gabriela Firea-Florentin Pandele.

Botnariu a deținut calitatea de membru în mai toate consiliile de administrație ale firmelor înființate de municipalitatea Voluntari, de la clubul de fotbal la companiile de utilități. După instalarea Gabrielei Firea la Primăria București, Emanuel Botnariu a fost numit șef al Administrației Spitalelor din București.

Iarna trecută a candidat din partea PSD pentru un loc de senator în Ilfov. Astăzi îl găsim în Senatul României și ieșit din business.